Gebruik dié app om te kyk of jy dalk Covid-19 het | Netwerk24
09 April 2020 05:30
As jy nies of ’n loopneus het, beteken dit nie noodwendig jy het Covid-19 nie. Foto: Unsplash
Die app help jou om simptome te registreer wat met Covid-19 verband hou.
Dit sluit in of jy op die betrokke dag gehoes het, kortasem was of ’n seerkeel ontwikkel het.
Dit is van die simptome wat met Covid-19 geassosieer word, hoewel dit nie noodwendig beteken jy het dit onder lede as jy enige daarvan toon nie.
Epione se app neem ook in ag of jy in kontak was met ’n persoon of persone wat beslis positief vir die koronavirus getoets is, of wat moontlik positief getoets is.
Die inligting word uiteindelik oor ’n paar dae ingesamel waarna ’n aanbeveling gemaak word oor of jy ’n dokter moet gaan spreek om getoets te word vir Covid-19.
“Die idee is dat mense hulself kan monitor om druk op die gesondheidstelsel te help verlig,” sê Garikai Govati, uitvoerende hoof van Epione.
Mense wat dink hulle het dalk Covid-19 kan deur die app besef dis eintlik iets anders en sal daarom nie gaan om onnodig getoets te word nie.
Discovery het ’n soortgelyke diens met sy DrConnect-app.
Dié app gebruik kunsmatige intelligensie om simptome te assesseer en ’n ingeligte aanbeveling te maak oor wat moontlik fout is.
LEES OOK: Konsulteer so gratis aanlyn met dokters
Discovery en Vodacom het onlangs ’n vennootskap aangekondig waarvolgens alle Suid-Afrikaners gratis toegang kry tot aanlyn konsultasies met dokters, of hulle lid van ’n mediese fonds is, of nie.
Afgesien daarvan dat dit simptome van Covid-19 nagaan, kan die Epione-app gebruikers ook met plaaslike dokters verbind.
Daar is egter nog min dokters op die platform geregistreer. Die app is vir Android- sowel as Apple-toestelle beskikbaar.
Meer oor: Discovery | Dokters | Koronavirus | App | Covid-19 | Tegnologie
Só styg verkeer op Showmax en dís wat mense kyk